琅琊山茶仙亭呈曾子開侍郎
作者：釋道潜
朝代：宋

paragraphs: 滁山雖僻左，謫宦皆名臣。
後先聞數公，卓然皆鳳麟。
憶昨紹聖初，譴公俾省循。
盛德忘怨悱，虛懷隨屈信。
政成思覽眺，興與烟霞親。
後車載鄒枚，主客驚路人。
逶迤度山谷，導從屏所陳。
漁樵許爭席，解后全天真。
泠泠庶子泉，味壓康王珍。
團團小圓月，色冠閩山春。
白足相與飯，溪毛擷青芹。
熊魚得兼美，樂事無涯津。
花瓷勸引滿，疏瀹貫百神。
危亭倚巖阿，榜額獨未新。
牧之擅風流，茶仙誇絕倫。
相望三百載，公能嗣芳塵。